Die ander sprach: ach das herzleit!
ich hab gleich auch ein solche meit,
wolt euch wol ein lied von ir singen;
frü kan ichs aus dem bet nit bringen,
ists ein waßer ins gießfaß tan,
drei wochen leßt sies darin stan,
die stuben kerts nur oben hin
und schütt das under dstiegen hin.
das fleisch leßts ungefeimet sten,
die erbeiß erstarrn und übrgen,
kitzgrau sint all ir seifenwesch,
mit keiner arbeit ist sie resch;
ich muß sie hert und fest antreiben,
es sei mit fegen oder reiben;
sie selb ligt all nacht ungebett,
all wort sie mir herwider redt,
wenn ich sie schick umb etwas aus,
so schwatzet sie denn aus dem haus
und leugt auch dreimal mer darzu,
bringt neue mer auch spat und fru.
dasselb tut sie doch als auf laugen,
schwert mir oft ein ding aus den augen,
richt an bein nachbaurn vil gezenk,
braucht vil listiger tück und renk;
mich dunket, sie sei nit gar treu,
derhalb hab ich vor ir ein scheu.
drum wil ichs für den ars heut schlagen
mit der tür, und zum haus ausjagen.